Na osnovu člana 40. stav 1. tač. 5) i 6) Zakona o prostornom planiranju i korištenju zemljišta na nivou Federacije Bosne i Hercegovine ("Službene novine Federacije BiH", br. 2/06, 72/07, 32/08, 4/10, 13/10 i 45/10), na prijedlog Federalnog ministarstva prostornog uređenja, Vlada Federacije Bosne i Hercegovine, na 110. sjednici, održanoj 17.04.2014. godine, donosi

**UREDBU**

**O ODREĐIVANJU ZAHVATA U PROSTORU I GRAĐEVINA ZA KOJE FEDERALNO MINISTARSTVO PROSTORNOG UREĐENJA IZDAJE URBANISTIČKU SAGLASNOST I/ILI LOKACIJSKU INFORMACIJU**

( “ Službene novine Federacije BiH “, br. 32/14 i 33/22 )

**Neslužbeni prečišćeni tekst**

I. OPĆE ODREDBE

Član 1.

Ovom uredbom određuju se građevine i zahvati od značaja za Federaciju Bosne i Hercegovine (u daljem tekstu: Federacija) za koje urbanističku saglasnost i/ili lokacijsku informaciju izdaje Federalno ministarstvo prostornog uređenja (u daljnjem tekstu: Ministarstvo).

II. GRAĐEVINE I ZAHVATI OD ZNAČAJA ZA FEDERACIJU

Član 2.

Ministarstvo izdaje urbanističku saglasnost i/ili lokacijsku informaciju za:

1) GRAĐEVINE SAOBRAĆAJA I VEZA

­ autocesta,

­ brza cesta,

­ magistralna cesta, osim rekonstrukcije postojećih magistralnih cesta uz uslov da se ne mijenja trasa ceste

­ međunarodni cestovni granični prijelaz,

­ željeznička pruga od značaja za Federaciju,

­ željeznički granični prijelaz,

­ aerodrom,

­ morska luka posebnog (međunarodnog) ekonomskog interesa za Federaciju, prema posebnom propisu,

­ luka nautičkog turizma i sportska luka,

­ vodnu građevinu za plovidbu (plovni put sa pripadajućim objektima i vodne građevine), osim plutajućih objekata povezanih sa obalom u funkciji uslužne djelatnosti.

2) ENERGETSKE GRAĐEVINE

­ električna centrala instalirane snage 30 MW i više sa pripadajućim građevinama,

­ dalekovod 220 kV i više s trafostanicom i rasklopnim postrojenjem na tom dalekovodu,

­ vjetro parkovi (min. 4 vjetroturbine i više),

­ međunarodni i magistralni cjevovod koji služi za transport nafte, gasa ili naftnih derivata,

­ podzemno skladište prirodnog gasa kapaciteta 50.000 tona i više,

­ skladište nafte ili njezinih tekućih derivata koji je samostalni objekt kapaciteta 50.000 tona i više,

­ skladište ukapljenog naftnog gasa koje je samostalni objekt kapaciteta 10.000 tona i više;

­ eksploatacijsko polje nafte i gasa,

­ eksploataciona polja mineralnih sirovina sa pratećim objektima, na površini većoj od 5 ha.

3) VODNE GRAĐEVINE

­ regulacijsku i zaštitnu vodnu građevinu na vodama 1. (prve) kategorije, koja se prostire na području dva ili više kantona

­ brana s akumulacijom ili retencijskim prostorom sa pripadajućim građevinama koje zadovoljavaju kriterije visokih brana,

­ vodna građevina za vodosnabdijevanje kapaciteta zahvata 500 l/s i više,

­ vodna građevina za zaštitu voda kapaciteta 100.000 ekvivalentnih stanovnika i više,

­ građevina od značajnijeg uticaja na širi prostor površine sliva 80 km2 i više,

­ zaštitni i regulacijski objekti kojima se vrši uticaj na područje drugog entiteta bez obzira na veličinu i kapacitet.

4) PROIZVODNE GRAĐEVINE

- građevina za proizvodnju izvora jonizirajućih zračenja,

- građevina za proizvodnju hemikalija i hemijskih proizvoda,

- građevina za proizvodnju metala,

- građevina za proizvodnju nemetala, koksa, cementa, stakla i celuloze,

- rafinerija nafte.

5) GRAĐEVINE ZA POSTUPANJE S OTPADOM

- građevina za obradu, skladištenje i odlaganje opasnog otpada,

- kantonalni i regionalni centar za upravljanjem otpadom.

6) SPORTSKE GRAĐEVINE

­ olimpijski objekti;

­ sportski i rekreacijski centri površine od 10 ha i više,

­ igralište za golf s pratećim sadržajima površine 10 ha i više,

­ sportski objekti međunarodnog značaja.

7) GRAĐEVINE POSEBNE NAMJENE

­ vojna građevina i građevina od posebnog značaja za odbranu države, u skladu sa posebnim propisima,

­ građevina za proizvodnju i skladištenje eksploziva i minsko-eksplozivnih sredstava za privrednu upotrebu,

­ građevina za koju je izdavanje građevinske dozvole uređeno međudržavnim ugovorom koji obavezuje Bosnu i Hercegovinu.

8) OSTALE GRAĐEVINE

­ banjsko-lječnički kompleksi površine od 10 ha i više,

­ univerzitetski klinički centri.

Član 3.

Osim za zahvate u prostoru i građevine iz člana 2. ove uredbe, Ministarstvo izdaje urbanističku saglasnost i/ili lokacijsku informaciju i za zahvate u prostoru i građevine za koje je posebnim propisom određena obaveza posjedovanja okolinske dozvole (veliki zagađivači), koja se izdaje na osnovu Studije o procjeni uticaju na okoliš i uslova zaštite okoliša.

Član 4.

Zahvati u prostoru i građevine za koje urbanističku saglasnost i/ili lokacijsku informaciju izdaje Ministarstvo, a za koje se odobrenje za eksploataciju izdaje na osnovu Zakona o rudarstvu su:

­ energetske mineralne sirovine,

­ sve vrste fosilnih ugljeva, ugljovodonici u čvrstom, tečnom i gasovitom stanju, sve vrste bitum i nožnih i uljnih stijena, ostali gasovi koji se nalaze u zemlji i radioaktivne mineralne sirovine,

­ mineralne sirovine iz kojih se mogu proizvoditi metali i njihova jedinjenja,

­ sve vrste soli i solnih voda i gasova koji se sa njima javljaju.

III. UPRAVNI NADZOR

Član 5.

Nadzor nad provođenjem odredaba ove uredbe vrši Ministarstvo.

Poslove inspekcionog nadzora vrši Federalna uprava za inspekcijske poslove.

IV. PRIJELAZNE I ZAVRŠNE ODREDBE

Član 6.

Postupci izdavanja urbanističke saglasnosti i/ili lokacijske informacije započeti prije stupanja na snagu ove uredbe dovršit će se prema propisu koji je u vrijeme podnošenja zahtjeva bio na snazi.

Član 7.

Danom stupanja na snagu ove uredbe prestaje važiti Uredba o građevinama i zahvatima od značaja za Federaciju Bosne i Hercegovine i građevinama, djelatnostima i zahvatima koji mogu u znatnoj mjeri uticati na okoliš, život i zdravlje ljudi Federacije Bosne i Hercegovine i šire, za koju urbanističku saglasnost izdaje Federalno ministarstvo prostornog uređenja ("Službene novine Federacije BiH", br. 85/07 i 29/08).

Član 8.

Ova uredba stupa na snagu osmog dana od dana objavljivanja u "Službenim novinama Federacije BiH".

V. broj 667/2014

17. aprila 2014. godine

Sarajevo

Premijer

Nermin Nikšić, s. r.